b'\n_START_ARTICLE_\nHiromi\n_START_PARAGRAPH_\nHiromi (jap. \xe4\xb8\x8a\xe5\x8e\x9f\xe3\x81\xb2\xe3\x82\x8d\xe3\x81\xbf, Hiromi Uehara, s. 26. maaliskuuta 1979, Hamamatsu) on japanilainen jazzpianisti ja s\xc3\xa4velt\xc3\xa4j\xc3\xa4. H\xc3\xa4n on tunnettu virtuoosimaisesta ja energisest\xc3\xa4 livesoitannastaan. Tyylilt\xc3\xa4\xc3\xa4n h\xc3\xa4n on monipuolinen, usein fuusion puolella.\n_START_SECTION_\nHistoria\n_START_PARAGRAPH_\nHiromi aloitti 6-vuotiaana klassisen pianonsoiton opinnot. Jazzin maailmaan h\xc3\xa4net opasti 8 vuoden i\xc3\xa4ss\xc3\xa4 h\xc3\xa4nen pianonopettajansa Noriko Hakita. 14-vuotiaana h\xc3\xa4n p\xc3\xa4\xc3\xa4si mm. soittamaan T\xc5\xa1ekin filharmonikkojen kanssa. 17-vuotiaana h\xc3\xa4n sai tilaisuuden tavata jazzpianisti Chick Corean Tokiossa. Corea oli pyyt\xc3\xa4nyt Hiromin lavalle seuraavan p\xc3\xa4iv\xc3\xa4n konsertissaan kuultuaan t\xc3\xa4m\xc3\xa4n soittoa. My\xc3\xb6hemmin h\xc3\xa4n l\xc3\xa4hti opiskelemaan Berklee College of Musiciin, Bostoniin, Massachusettsiin, osaamatta viel\xc3\xa4 englantia. Siell\xc3\xa4 maineikas Ahmad Jamal halusi opettaa Hiromia kuultuaan t\xc3\xa4m\xc3\xa4n soittoa. Ensimm\xc3\xa4inen levytyssopimus syntyi 17-vuotiaana jazz-levy-yhti\xc3\xb6 Telarcin kanssa._NEWLINE_Hiromi on vuoden 2003 debyyttilevyst\xc3\xa4\xc3\xa4n l\xc3\xa4htien kiert\xc3\xa4nyt maailmaa lukuisilla jazz-festivaaleilla. H\xc3\xa4n on my\xc3\xb6s s\xc3\xa4velt\xc3\xa4nyt monien japanilaisten yritysten (mm. Nissanin) mainoksiin musiikkia.\n_START_SECTION_\nHiromi Uehara Trio\n_START_PARAGRAPH_\nHiromin jazztrion muut j\xc3\xa4senet ovat basisti Mitch Cohn ja rumpali Dave DiCenso. Vuonna 2004 h\xc3\xa4n teki toisen albuminsa Brain, jolla soittaa h\xc3\xa4nen Berkleen kanssaopiskelijoitaan: basisti Tony Grey ja rumpali Martin Valihora. Hiromin uusimmalla levyll\xc3\xa4 esiintyy my\xc3\xb6s maailmanluokan basisti Anthony Jackson._NEWLINE_Hiromi Uehara Trio on kiinnitetty vuoden 2008 Tampere Jazz Happeningin yhdeksi esiintyj\xc3\xa4ksi.\n_START_SECTION_\nSoittimet\n_START_PARAGRAPH_\nHiromi soittaa Yamaha C3 -flyygeli\xc3\xa4 ja Nord Lead 2 -koskettimia.'